ബാസ്കറ്റ്: ഫിബ നേട്ടത്തില് പ്രിന്സ്, അലന് കോട്ടയം: കേരള ബാസ്കറ്റ്ബോളിന് അഭിമാനമായി ഡോ. പ്രിന്സ് കെ. മറ്റവും അലന് സി. ജോസും. ഫിബയുടെ രാജ്യാന്തര പരീക്ഷയില് ശ്രദ്ധേയ നേട്ടം കൈവരിച്ച ഇരുവരും ഇടുക്കി സ്വദേശികളാണ്. കേരള ബാസ്കറ്റ്ബോള് അസോസിയേഷന് സെക്രട്ടറിയായ പ്രിന്സ് കെ. മറ്റം ഇന്ത്യയില്നിന്നുള്ള ഏറ്റവും പ്രായം കുറഞ്ഞ ഫിബ കമ്മീഷണര് ആയി തുടരും. ഫിബ എക്സാമിനേഷനിലെ പ്രകടനത്തിന്റെ അടിസ്ഥാനത്തിലാണിത്. ഫിബ റഫറീസ് പരീക്ഷയില് പങ്കെടുത്ത അലന് സി. ജോസ് വൈറ്റ് ബാഡ്ജോടെ പാസായി. കേരളത്തില്നിന്ന് വൈറ്റ് ബാഡ്ജ് ലഭിക്കുന്ന ആദ്യ ഫിബ റഫറി എന്ന നേട്ടവും ഇതോടെ അലനെ തേടിയെത്തി. മലയാളി താരം പ്രണവ് പ്രിന്സ് ഉള്പ്പെട്ട ഇന്ത്യന് ബാസ്കറ്റ്ബോള് ടീം ഏഷ്യാ കപ്പ് പോരാട്ടത്തിന് യോഗ്യത നേടിയതിനു പിന്നാലെയാണ് ഫിബ പരീക്ഷ ഫലമെത്തിയത്. 2022 ജൂലൈയില് ജക്കാര്ത്തയിലാണ് ഏഷ്യാ കപ്പ് ബാസ്കറ്റ്ബോള്.